Բահրուզ Քյանգյարլիի թանգարան

Բահրուզ Քյանգյարլիի թանգարան (), հուշահամալիր թանգարան՝ նվիրված ադրբեջանցի նկարիչ, գծանկարիչ և գեղանկարիչ Բահրուզ Շիրալիբեկ օղլու Քյանգյարլիին։ Թանգարանը գտնվում է Նախիջևանի Ինքնավար Հանրապետության Նախիջևան քաղաքի Աթաթուրքի և Իստիգլալ փողոցների խաչմերուկում։ Բահրուզ Քյանգյարլիի թանգարանի ղեկավարը Սաբինա Ալիջանլին է։

Պատմություն 
Բահրուզ Քյանգյարլիի թանգարանը ստեղծվել է Նախիջևանի Ինքնավար Հանրապետության Գերագույն Մեջլիսի նախագահի 2001 թվականի մայիսի 22-ի հրամանագրով և Ադրբեջանի Հանրապետության նախարարների կաբինետի 2002 թվականի հուլիսի 13-ի որոշմամբ` ադրբեջանական գեղանկարչության հայտնի գործիչ Բահրուզ Քյանգյարլիի հիշատակը հավերժացնելու նպատակով։ 2002 թվականի հունիսի 18-ին տեղի է ունեցել թանգարանի բացման արարողությունը, որին մասնակցել է նաև Ադրբեջանի նախագահ Հեյդար Ալիևը։

Ցուցադրություն   
Բահրուզ Քյանգյարլիի թանգարանում ցուցադրվում են արվեստի և մշակույթի բազմաթիվ նմուշներ, որոնցից 56-ը նկարչի նկարների բնօրինակն է, ինչպես նաև նկարչի և նրա ընտանիքի լուսանկարներ, նրա կյանքի և ստեղծագործությունների հետ կապված, կենցաղային իրերի և այլ առարկաների 300 նմուշներ։

2012 թվականին Ադրբեջանի Հանրապետության նախագահ Իլհամ Ալիևը հրամանագիր է ստորագրել Բահրուզ Քյանգյարլիի 120-ամյակի տոնակատարության կաղմակերպման վերաբերյալ։ Հրամանագրի համաձայն, թանգարանում անցկացվել են մի շարք միջոցառումներ։ 2012 թվականի դեկտեմբերի 9-ին թանգարանում բացվել է ցուցահանդես՝ նվիրված նկարչի 120-ամյակին։ 2018 թվականի փետրվարի 2-ին թանգարանում կայացել է Բահրուզ Քյանգյարլիի երեք աշխատանքների շնորհանդեսը, որոնք Ադրբեջանի արվեստի ազգային թանգարանի կողմից փոխանցվել էին Նախիջևանի Բահրուզ Քյանգյարլիի թանգարանին։

Թանգարանի շենք 
Թանգարանի շենքը կառուցվել է 1897 թվականին և հանդիսանում է պատմա-ճարտարապետական հուշարձան։ 20-րդ դարում շենքը ծառայում էր որպես աղջիկների դպրոց, սկզբում՝ որպես մանկավարժական, այնուհետ՝ բժշկական տեխնիկում։ 2012-2013 թվականներին շենքը վերակառուցվել է, իսկ 2013 թվականի հունիսի 24-ին կայացել է շենքի բացումը։ Երկհարկանի շենքի ընդհանուր մակերեսը կազմում է 560 քառակուսի մետր, առաջին հարկում կա 7 սենյակ, իսկ երկրորդում` 5։

Շինությունը կառուցված էր հում աղյուսից, երեսապատված է բոված աղյուսով, պատերի հաստությունը 90 սմ է։ Շենքի երկրորդ հարկի արևմտյան կողմում կա պատշգամբ, իսկ շենքի մուտքը գտնվում է հյուսիսային կողմում։

Ծանոթագրություններ

Գրականություն

Արտաքին հղումներ 
 Պաշտոնական կայք

2001 հիմնադրված թանգարաններ
Նախիջևանի Ինքնավար Հանրապետության թանգարաններ